 

**בבית הדין הצבאי המחוזי**

**במחוז שיפוטי מטכ"ל**

**בפני: רס"ן חיים בלילטי - אב"ד**

**רס"ן גאורגי פורוסקון - שופט**

**סרן יותם זנדבנק - שופט**

**בעניין: התובע הצבאי (ע"י ב"כ, סרן עינב אוראל כהן)**

**נגד**

**ח/XXX טוראי מ' א' ה' (ע"י ב"כ, סא"ל (במיל') דנה נוף; רס"ן חגי בן דב)**

**הכרעת - דין**

על פי הודאתו, מורשע הנאשם בעבירה של הוצאת נשק מרשות הצבא, לפי סעיף 78 לחוק השיפוט הצבאי, התשט"ו-1955 ובעבירה של סחר בנשק בצוותא לפי סעיפים 144(ב2) ו-29(ב) לחוק העונשין, התשל"ז-1977 בהתאם לכתב האישום המתוקן ולפרטים הנוספים.

* **ניתנה היום, 05/08/2019, ד' באב התשע"ט, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

**שופט אב"ד שופט**

 

**בבית הדין הצבאי המחוזי**

**במחוז שיפוטי מטכ"ל**

**בפני: אל"ם נועה זומר - אב"ד**

**סא"ל אסנת וינר - שופטת**

**רס"ן ליטל אישכאן - שופטת**

**בעניין: התובע הצבאי (ע"י ב"כ, סרן עינב אוראל כהן)**

**נגד**

**ח/XXX טוראי מוחמד אבו הייכל (ע"י ב"כ, סא"ל (במיל') דנה נוף; רס"ן חגי בן דב)**

**גזר - דין**

הנאשם, טוראי מוחמד אבו הייכל, הורשע על פי הודאתו בעבירות של הוצאת נשק מרשות הצבא וסחר בנשק בצוותא, שעניינן אירועים מיום 15.10.2018. באותו יום, הוביל הנאשם במסגרת תפקידו חפצים במשאית, אל בסיס צאלים. לאחר שפרק את החפצים, נכנס ללא רשות לתוך אוהלים שונים בבסיס, המשמשים ללינה של חיילים במקום. באחד מהם, הבחין על אחת המיטות בנשק מסוג MXXX, ועליו כוונת מסוג MXXX. הנשק הוסתר מתחת למזרן על ידי בעליו. הנאשם נטל אותו שלא כדין, והניחו בסמוך למושב הנהג במשאית. בסמוך לאחר מכן, יצא משערי הבסיס. בדרכו אל בסיס בית נבאללה, יצר קשר טלפוני עם האזרח מ' ע', ועדכן אותו כי גנב את הנשק. השניים שוחחו על מכירת הנשק לאדם אחר, וסיכמו כי יתחלקו בתמורה שתתקבל. בין לבין, שלח הנאשם לע' תמונה של הנשק שגנב. השניים קבעו להיפגש בתל חדיד, בסמוך למחלף בית שמן, ושם העביר הנאשם לע' את הנשק, בעת שהכניס אותו לתא המטען של רכבו השכור של ע'. בשלב זה, נפרדו השניים, והנאשם שב לבסיסו. בסמוך לאחר מכן, ומבלי שעדכן את הנאשם, יצר ע' קשר עם האזרח מ' א' ע', ומכר לו את הנשק. בהמשך לכך, עדכן את הנאשם על אודות המכירה. הנאשם נעצר עוד באותו ערב. הנשק לא אותר עד היום.

הנאשם, ערבי מוסלמי, התנדב לשרת בצה"ל, בחודש פברואר 2018. עברו המשמעתי אינו מכביד. שמענו מפי סבו כי בני המשפחה משרתים כולם בצה"ל, שירות תורם ומועיל, וכי המשפחה חשה בושה לנוכח המעשים. גם הנאשם הביע בפנינו חרטה על גניבת הנשק, והסביר אותה בכך שנגרר אחר חברו, ע'. תימוכין לקווי אופי של היגררות ניתן למצוא בחוות הדעת הקרימינולוגית שהוגשה, כמו גם בתסקיר לעונש. בשני המסמכים, התרשמו הקרימינולוגיות מיכולות חברתיות גבוליות ומאישיות מרצה, אשר יכול שעמדה בבסיס העבירות. הרושם הוא כי עוד קודם לתחילתו של טיפול שיקומי, המעצר וההליך המשפטי משמשים גורם מרתיע משמעותי עבור הנאשם. כעולה מן הפרטים הנוספים, הנאשם הודה כבר בשלב החקירה במיוחס לו, שחזר את המעשה והפליל את ע'. עונשו של האחרון טרם נגזר. כנמסר, רוכש הנשק הורשע בעבירת ניסיון בלבד, ונידון לעונש מאסר של חמישה חודשים ומחצה, בלבד.

אין חולק בדבר חומרתן של עבירות בנשק, המגלמות בענייננו מעילה חמורה באמון שניתן בנאשם, ופגיעה בערך הרעות החייב לשרור בין חיילים. העברת הנשק הייתה מתואמת לפרטי פרטים עם ע', עד כדי העברת תמונה של הנשק וסיכום על חלוקת התמורה. העובדה, כי הנשק לא אותר עד היום, מחדדת את החשש כי הגיע לידיים שאינן מורשות.

מן הצד השני, התרשמנו גם אנו מדבריהם של הנאשם ושל סבו, מחרטה כנה ומבושה רבה על המעשים, שאינם מאפיינים את המשפחה. ההודאה, עוד בשלב החקירה וכעת בשלב המשפט, תוך חיסכון בזמן שיפוטי, אף היא ראויה להתחשבות. בשים לב לכל אלה, לרמת הענישה הנהוגה ולהלכה בדבר הסדרי טיעון, מצאנו כי הסדר הטיעון אליו הגיעו הצדדים, בעקבות גישור בפני נשיא בית הדין, מצוי במתחם העונש ההולם.

**החלטנו, לכן, לכבד את הסדר הטיעון, ולהטיל על הנאשם במסגרתו את העונשים הבאים:**

1. **שישים (60) חודשי מאסר לריצוי בפועל, שיימנו החל מיום מעצרו.**
2. **שנים עשר (12) חודשי מאסר על תנאי, למשך שלוש (3) שנים, לבל יעבור עבירות בנשק, לפי סעיף 144 לחוק העונשין, או עבירה לפי סעיף 384א(ג) לחוק העונשין, או עבירה של הוצאת נשק מרשות הצבא.**
3. **ארבעה (4) חודשי מאסר על תנאי, למשך שלוש (3) שנים, לבל יעבור כל עבירה שעניינה שליחת יד ברכוש הזולת.**
4. **קנס בסך חמשת אלפים שקלים חדשים (5,000 ₪) לתשלום בחמישה (5) תשלומים חודשיים שווים ועוקבים, החל מיום 01.12.2021. אי תשלום אחד התשלומים יעמיד את יתרת הסכום לפירעון מיידי. אי תשלום הקנס יביא למאסרו של הנאשם למשך שלושים (30) ימים.**
5. **זכות ערעור תוך 15 יום.**
6. **ניתנה היום, 06/10/2019, ז' בתשרי התש"פ, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

**שופטת אב"ד שופטת**

**העתק נכון מהמקור  
רס"ן מאיה גנות  
ק' בית הדין**

**נערך על ידי: סמל כ.ב**

**בתאריך: 06.10.2019**

**חתימת המגיה: ג' ב' ש'**